**Eljáró szerv neve:** Délegyházi Horgász Sportegyesület

Elnökség

**Eljáró szerv elérhetősége:** 2337 Délegyháza, Árpád u. 8.

Tel: 24/542-155; Fax: 24/542-156

**ELŐTERJESZTÉS**

**a Délegyháza II-es tó partján létesítendő sólya pálya engedélyezéséhez**

Alulírott **Tímár Miklós**, mint a **Délegyházi Horgász Sportegyesület** (a továbbiakban: Egyesület) elnöke, az Egyesület képviseletében és az Egyesület Elnökségének egyhangú támogatásával tisztelettel kérem a **Délegyháza Község Önkormányzata Képviselő-testület** szíves támogatását az Egyesület által megvalósítani kívánt sólya pálya kivitelezéséhez.

**A sólya pálya műszaki adatai:**

Csatoljuk a megvalósítandó sólya pálya helyszínrajzát, alaprajzát és metszetét.

**Megvalósítás tervezett helyszíne:**

A csatolt helyszínrajzon jelölt helyen, természetben a 2337 Délegyháza, II. tó Hrsz. 396/2 területen.

**A megvalósítás tervezett határideje:**

Legkésőbb 2018.09.15., tekintettel arra, hogy a 2018.09.23-án megrendezésre kerülő HUNGARIAN BASS OPEN csónakos-páros horgászversenyre jelentős számú versenyhorgász érkezik, akik így a saját csónakjaikat már a sólya pályán tudnák vízre tenni.

**A kivitelezés költsége:**

A csatolt árajánlat szerint, nettó 1.046.000 Ft.

**A költségviselő:**

A kivitelezés teljes költségét az Egyesület vállalja.

**A sólya pálya funkciója, rendeltetése:**

A sólya pálya olyan vízi műtárgy, mely vízi járművek, csónakok, hajók, kajakok, kenuk stb. biztonságos partra húzásához, leeresztéséhez használt, enyhe lejtésű parton létesült beton csúsztatópálya. Használatával biztonságos körülmények között van lehetőség a vízi járművek vízre tételére, onnan való kivételére. A pályára a vízi járművet utánfutóval vontató gépjármű rátolat és az utánfutót beereszti a sólya pálya víz alatti területére, majd innen a vízi jármű (felúszást követően) biztonságosan vízre tehető. A vízről való kivétel ugyanezen lépésekből áll.

**A sólya pálya megépítésének előnyei Délegyháza és az Egyesület számára:**

Füstös Gábor a 2015-ben készített, „A horgászturizmus fejlesztési lehetőségei a délegyházi tórendszeren” című tanulmányában már megállapította az alábbiakat:

*„A horgászturizmus szempontjából a délegyházi tórendszer számos előnyös tulajdonsággal rendelkezik. A horgászturizmus alapját jelentő halállomány gyakorlatilag rendelkezésre áll, ezen belül kiemelkedő előnyt jelent a pisztrángsügérállomány, amely jelentős távolságról is vonzza a horgászokat. Ugyanakkor Délegyháza környékén rengeteg horgásztó található, és a Ráckevei-Duna-ág sincs messze, vagyis a térségben jelentős a konkurencia. Ebben a helyzetben csak egy tervszerűen és tudatosan kialakított horgászturisztikai kínálat lehet versenyképes.*

*Délegyháza szempontjából a horgászturizmus hatalmas előnye, hogy idényei jelentősen túlmutatnak a nyári főszezonon, így kiemelten alkalmas a szezonhosszabbításra. Problémát jelent viszont a kényelmes horgászathoz szükséges háttér-infrastruktúra hiánya. A partok beépítettsége miatt kevés a parti horgászhely, illetve a horgászcsónakok kikötése, tárolása nem megoldott, bérelhető horgászcsónak gyakorlatilag nincs. A horgászturizmushoz szükséges további szolgáltatások mozaikosak, a tórendszer egyes tavain megvannak, máshol teljesen hiányoznak.”*

Egyesületünk célul tűzte ki a tórendszerre látogató vendéghorgászok európai szintű kiszolgálását, az ehhez tartozó infrastruktúra fejlesztését. Ezen vendéghorgászok köréből kiemelt jelentőségű a hozzánk látogató pergető horgászok kiszolgálása, akik eddigi tapasztalataink szerint a legtöbb pénzt hozzák Egyesületünkhöz. A pisztrángsügér horgászat jelentős, az utóbbi 4 évben ugrásszerűen megnőtt az érdeklődés a tavainkban található jelentős pisztrángsügér állomány után.

Ennek kézzelfogható jelei vannak:

* jelentős bevételnövekedést (milliós összegű) értünk el a pergetőhorgászok részére kínált sport napijegy értékesítéséből,
* a 2017-ben megrendezett Pisztrángsügér Fesztivál sikeres rendezvénynek bizonyult, a visszajelzések és a versenyeredmények mind megerősítik az általunk kitűzött irány helyességét,
* idén harmadjára rendezik meg tavainkon a Kajakos Baráti Találkozót, augusztus 12-én, több országból érkeznek horgászkajakosok,
* idén tavasztól Csehországból szervezett horgásztúra keretében érkeznek hozzánk vendéghorgászok, akik jelentős bevételt hoznak a településnek és az Egyesületnek,
* 2018.09.23-án kerül megrendezésre a HUNGARIAN BASS OPEN csónakos-páros pergetőverseny, ami az első olyan rendezvény, ami előrevetíti középtávú céljainkat.

Középtávú céljaink:

1. A Magyar Országos Horgász Szövetség (MOHOSZ) felvegyen egy legalább 3 fordulós pisztrángsügér pergető bajnokságot hivatalos versenynaptárába, ha lehet, mindhárom forduló megrendezése a Délegyházi tavakon. A MOHOSZ a bajnokság győztes csapatát delegálja a világbajnokságra, innentől kezdve Magyarország is VB résztvevő.
2. 2020-tól pályázat Világbajnokság megrendezésére (a kaposvári DESEDA tározó a 2017-es Pontyfogó VB megrendezéséért 800 millió! Ft állami támogatást kapott, amiből egy komoly látogatóközpont épült, tehát a település állami támogatáshoz juthat).

A fentiek alapján, az Egyesület képviseletében tisztelettel kérem a Tisztelt Képviselő-testületet, hogy a sólya pálya kivitelezését engedélyezni szíveskedjenek. Amennyiben a munkák elvégzéséhez bármilyen műszaki támogatást tudnak nyújtani, azt köszönettel vesszük.

Szíves értesítésüket várva,

Délegyháza, 2018. augusztus 9.

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Tímár Miklós s.k.**

**elnök**

Délegyházi Horgász Sportegyesület

Melléklet: 1 db helyszínrajz

1 db metszet

1 db alaprajz

1 db árajánlat